Christiaan se nuwe enkelsnit verwoord mans se liefdesverklaring op hul troudag - Plectrum
Junie 2, 2020 Junie 22, 2020 Plectrum
Christiaan Baartman, die talentvolle sanger en liedjieskrywer met sy diep rasperstem, het pas 'n hartroerende nuwe enkelsnit en musiekvideo vrygestel. MY VROU kyk na 'n troudag vanuit die man se perspektief. Dié volwasse kontemporêre snit, uit die pen van Christiaan en Jattie de Beer, is 'n liefdesverklaring van 'n man aan sy vrou.
"Dit is maklik om te vergeet wat regtig belangrik is op jou troudag, omdat dit 'n gejaag is om alles klaar te kry," verduidelik Christiaan. "Baie keer neem die man dan 'n tree terug en help waar hy kan. Maar dit is vir hom ook belangrik – hy gee sy lewe op om een te word met sy vrou."
Volgens die musikant praat die liedjie vir diegene wat nie weet hoe om hulle gevoelens oor te dra nie. Dit dien as spreekbuis vir mans wat sukkel om te sê hoe hulle voel.
MY VROU se musiekvideo vang die opwinding en glans van die groot dag vas. "Ons het 'n ongelooflike span gehad wat saamgewerk het om lewe te gee aan hierdie video – Imperfect Perfection, Pink Flower Productions, Beautiful Change en Captivating Mobile Hair and Makeup. Dit was 'n ongelooflike ondervinding en ek is so opgewonde om die resultaat nou met almal te kan deel!" gaan hy voort.
Fotokrediet: Pink Flower Productions
"Ek het ook gedurende die afsonderingstydperk elke aand lewendig gestroom op Facebook. Dit het my so lief gemaak vir die videowêreld dat ek begin werk het aan 'n kletsprogram saam met Leon Gropp. Ek is ook besig om my videoredigeringsvaardighede op te skerp."